'Reeksmisdadiger' vas vir moord, verkragting | Maroela Media
Kol. Sabata Mokgwabone, woordvoerder van die polisie, het gesê die 38-jarige man is Saterdag op 'n kleinhoewe tussen Leeudoringstad en Orkney in Noordwes in hegtenis geneem.
Volgens Mokgwabone het die verdagte na bewering Vrydag 'n man in Ysterspruit, naby Orkney, met 'n knopkierie aangerand, voordat hy sy keel af gesny het. Hy het daarna glo die liggaam met 'n matras bedek en dit aan die brand gesteek.
Kort daarna het die verdagte glo 'n vrou in die gebied oorval, ontvoer en verkrag. Die vrou is later tydens die polisie se soektog in 'n stoorkamer op 'n plaas naby Vierfontein gevind, waar sy aan 'n trekker vasgemaak is. Polisiebeamptes van Noordwes en die Vrystaat het gehelp om na die verdagte te soek en hy is Saterdagmiddag vasgetrek.
"Die verdagte het glo ook 'n paar dae vantevore van sy meisie se familielede in Kanana aangerand en na verwagting sal aanklagte van aanranding met die doel om ernstig te beseer teen hom aanhangig gemaak word. In die stadium staan hy tereg op aanklagte van moord, ontvoering en twee aanklagte van verkragting," het Mokgwabone gesê.